《送高忏首还越》
明代·南洲法师

昔我来吴今五年，青山目断东南天。
越音未改吴音熟，每见乡南一惘然。
上人何来亦潇洒，才打乡谈便能解。
观光上国及期还，听讲长干前月罢。
梵公此地迹犹存，为我重开忏悔门。
石桥花飞香杳蔼，莲池蛙静雨黄昏。
梦中金鼓声初歇，却舣扁舟欲归越。
碧草遥怜茂苑春，苍苔不扫蛾眉雪。
竹间旧房萝薜侵，箧书芸消生白蟫。
人情怀土无古今，悒悒终为庄舄吟。
我亦因之思禹穴，负儋未息愁难任。
陆沉乡井亦何事，白鸥有盟宜重寻。
清镜阁前湖水深，曾为先人照苦心。
丈夫出处自努力，赠言愧比双南金。